bluuebunny/crossref_metadata_2025 huggingface dataset:
Αφηγήσεις ζωής ελληνίδων επιστημόνων
Authors: Παντούλη Όλγα
Published: August 2021

Στόχος της εργασίας είναι να εξετάσω με ερευνητικό εργαλείο τις αφηγήσεις ζωής και με μέθοδο ανάλυσης την αφηγηματική ανάλυση (narrative analysis), τις εμπειρίες ζωής γυναικών επιστημόνων στην Ελλάδα –ερευνήτριες και καθηγήτριες πανεπιστημίου που διακρίθηκαν στον τομέα τους– και τους παράγοντες που επέδρασαν ώστε να ασχοληθούν με τις φυσικές επιστήμες, την επιστήμη της μηχανικής, την τεχνολογία και τα μαθηματικά και να εντοπίσω ποιοι ήταν οι σημαντικοί παράγοντες που επέδρασαν ώστε οι αυτές γυναίκες να αναπτύξουν επιστημονική δραστηριότητα στους παραπάνω τομείς.Μέσα από τις αφηγηματικές συνεντεύξεις επιζητούσα να διαπιστώσω πώς συγκροτούν την υποκειμενικότητά τους διαγράφοντας την πορεία της ζωής τους και μιλώντας για τις σχέσεις τους με άλλους, για τους αγώνες τους προκειμένου να συνδυάσουν τις οικογενειακές υποχρεώσεις με το επαγγέλμά τους. Μέσα στις αφηγήσεις τους διαφαίνονται οι εσωτερικές εντάσεις, οι αμφιθυμίες κατά την πορεία των αφηγήσεων, οι αντιαφηγήσεις σε σχέση με τους κυρίαρχους λόγους για ζητήματα που τέθηκαν στη συζήτηση, κάποια σταθερά μοτίβα μεταξύ των γυναικών, η διαδικασία φυσικοποίησης των ρόλων τους λόγω του φύλου τους.Η μελέτη του λόγου των γυναικών επιστημόνων καταδεικνύει την πολυπλοκότητα και τις ποικίλες διαστάσεις της κατηγορίας γυναίκα-επιστήμονας. Ένα σημείο αιχμής είναι η μητρότητα με την οποία επιφορτίζονται σχεδόν αποκλειστικά και οι άλλες οικογενειακές υποχρεώσεις που συνεπάγονται έλλειψη χρόνου, γεγονός που τις εμποδίζει να αφοσιωθούν στο επιστημονικό τους έργο τουλάχιστον για το διάστημα που τα παιδιά τους είναι σε μικρή ηλικία. Ένα πλέγμα από αδιόρατες αλλά βαθιά εδραιωμένες επιτελεστικές (performative) πράξεις οριοθετούν μέσα στο λόγο τους τη θηλυκότητα και τον ανδρισμό, χωροθετούν τα γυναικεία και τα ανδρικά, νοηματοδοτούν τις θέσεις που μπορεί να πάρει το κάθε υποκείμενο.
Η συνεργασία ανάμεσα στα στελέχη εκπαίδευσης
Authors: Ναθαναήλ Πασχαλία
Published: August 2021

Το θέμα που πραγματεύεται η παρούσα θεωρητική και εμπειρική μελέτη είναι η συνεργασία των στελεχών εκπαίδευσης και ειδικότερα των σχολικών συμβούλων και των διευθυντών εκπαίδευσης των δύο σχολικών βαθμίδων. Βασικός σκοπός της εργασίας ήταν να διερευνηθεί σε ποιον βαθμό υφίσταται η συνεργασία ανάμεσα στους διευθυντές εκπαίδευσης και τους σχολικούς συμβούλους και αν και κατά πόσο συμβάλλει στην ποιοτική αναβάθμιση της εκπαίδευσης. Στο πλαίσιο της εμπειρικής διερεύνησης του θέματος διεξήχθησαν ημι-δομημένες συνεντεύξεις με δώδεκα σχολικούς συμβούλους και δεκατρείς διευθυντές εκπαίδευσης (πρωτοβάθμιας και δευτεροβάθμιας) από τους Νομούς Έβρου, Ροδόπης, Ξάνθης, Καβάλας, Δράμας και Θεσσαλονίκης. Έγινε προσπάθεια να διερευνηθούν οι απόψεις αυτών των στελεχών εκπαίδευσης ως προς τη μεταξύ τους συνεργασία και να διαφανεί η επικρατούσα κατάσταση αναφορικά με το υπό συζήτηση αντικείμενο, να εντοπιστούν οι λόγοι που τους ωθούν στη συνεργασία ή τους αποτρέπουν από αυτήν, οι παράγοντες που ευνοούν ή δυσχεραίνουν την ανάπτυξη συνεργασίας και οι ενέργειες στις οποίες προβαίνουν, ώστε να την επιτύχουν. Η παρούσα θεωρητική και εμπειρική μελέτη έδειξε ότι η σπουδαιότητα της συνεργασίας είναι αναμφισβήτητη και η ανάπτυξή της αναγκαία για την ποιοτική αναβάθμιση της εκπαίδευσης.
Ανίχνευση και τηλεμετρική παρακολούθηση ασθενών με χρόνια αποφρακτική πνευμονοπάθεια (ΧΑΠ) στην κοινότητα
Authors: Κουλούρη Αγορίτσα
Published: August 2021

Εισαγωγή: Η έγκαιρη ανίχνευση της Χρόνιας Αποφρακτικής Πνευμονοπάθειας (ΧΑΠ) με τηλεμετρικές μεθόδους μπορεί να συμβάλει στην πρώιμη αντιμετώπιση των συμπτωμάτων της νόσου και να μειώσει τις αρνητικές επιπτώσεις στην ποιότητα ζωής και το επίπεδο υγείας των ατόμων.Σκοπός: Ο σκοπός της παρούσας μελέτης ήταν η εκτίμηση του επιπέδου υγείας και της ποιότητας ζωής, καθώς και η συγκριτική αξιολόγησή τους μεταξύ των εργαζομένων σε ναυπηγικό κλάδο και σε γενικό πληθυσμό στην κοινότητα. Διερευνήθηκε επίσης η σχέση τους με οικονομικές και κοινωνικές παραμέτρους καθώς και η ανίχνευση ατόμων με Χρόνια Αποφρακτική Πνευμονοπάθεια με τη χρήση μεθόδων τηλεμετρίας. Υλικό και μέθοδος: Μελετήθηκε μια ομάδα εκατό ανδρών, εργαζομένων σε ναυπηγικό κλάδο ηλικίας 51,8±8,2 ετών και μια ομάδα ελέγχου εκατό ανδρών γενικού πληθυσμού ηλικίας 51,1±6,4 ετών. Όλοι οι συμμετέχοντες συμπλήρωσαν τα ερωτηματολόγια St. George΄s Respiratory Questionnaire, General Health Questionnaire – 28, Fagerstrom test και μια φόρμα αυτοαξιολόγησης της υγείας και χρήσης των υπηρεσιών υγείας. Καταγράφηκαν χαρακτηριστικά δημογραφικά, εργασιακής και οικονομικής κατάστασης και πραγματοποιήθηκε δοκιμασία ελέγχου της πνευμονικής λειτουργίας, τα αποτελέσματα της οποίας διαβιβάζονταν ηλεκτρονικά σε ειδικό που έθετε τη διάγνωση. Για την ανάλυση χρησιμοποιήθηκε το στατιστικό πρόγραμμα SPSS 17.0. Αποτελέσματα: Με ΧΑΠ διαγνώστηκε το 13% και το 10% των εργαζομένων στο ναυπηγικό κλάδο και το γενικό πληθυσμό αντίστοιχα. Οι εργαζόμενοι στο ναυπηγικό κλάδο είχαν σημαντικά χαμηλότερες τιμές (p<0,001) στα FVC, FEV1 και FEV1/FVC σε σύγκριση με τους συμμετέχοντες του γενικού πληθυσμού. Βρέθηκε σημαντική θετική συσχέτιση της κλίμακας της ποιότητας ζωής με την ηλικία (p<0,001) και τα έτη καπνίσματος (p<0,001). Όσοι αυτοαξιολογούσαν την υγεία τους ως μέτρια ή κακή, είχαν σημαντικά υψηλότερη βαθμολογία (p<0,001) σε σύγκριση με τους συμμετέχοντες που τη θεωρούσαν καλή έως άριστη. Αυτό παρατηρήθηκε να συμβαίνει σε όλες τις επιμέρους διαστάσεις (κοινωνική λειτουργικότητα, σωματικά ενοχλήματα, άγχος και κατάθλιψη) του επιπέδου υγείας. Επιπρόσθετα η συννόσηση και η ανεργία, συνδέθηκαν στατιστικά σημαντικά (p<0,001), με την ύπαρξη ψυχολογικής επιβάρυνσης και το μειωμένο επίπεδο υγείας. Συμπέρασμα: Η ποιότητα ζωής και το επίπεδο υγείας των ασθενών φαίνεται να εξαρτάται άμεσα από την αυτοαξιολόγηση της υγείας, από εργασιακές και κοινωνικές παραμέτρους αλλά και από τη συχνότητα χρήσης των Υπηρεσιών Υγείας. Η αξιοποίηση της τεχνολογίας στον τομέα της υγείας μπορεί να συμβάλει στην επιτυχή διαχείριση της ΧΑΠ. Ιδανική προοπτική αποτελεί η ανάπτυξη δικτύων τηλεμετρίας σε δομές της Πρωτοβάθμιας Φροντίδας Υγεία καθώς καταργεί τους γεωγραφικούς περιορισμούς, παρέχοντας τη δυνατότητα μεταφοράς δεδομένων και ειδικής γνώσης, από απόσταση.
Αφομοίωση και εθνική συνείδηση των μεταναστών
Authors: Μαντζανάς Μιχαήλ
Published: August 2021

Το υπό διαπραγμάτευση θέμα επικεντρώνεται στην διεθνή, αλλά κατά κύριο λόγο στην ελληνική πραγματικότητα και στις νέες ιστορικές συνθήκες που έχουν διαμορφωθεί με τις μεταναστευτικές εισροές και εκροές. Η προσέγγιση του θέματος είναι κοινωνιολογική, φιλοσοφική και ψυχολογική, η μέθοδος εργασίας ιστορική και τα πορίσματά της έχουν επέλθει και εξαχθεί κατόπιν δειγματοληψίας και ερωτηματολόγιων σε επιλεγμένα δείγματα των μεταναστευτικών κοινοτήτων σε όλη τη Ελλάδα (ιδίως Αλβανών). Επιπλέον αναλύεται το πρόβλημα της αφομοίωσης και της σχέσης του με την εθνική συνείδηση των μεταναστών, καθώς και οι όψεις δικαίου και κοινωνικοπολιτικές παράμετροι των φαινομένων της μετανάστευσης και της εθνικής συνείδησης. Επιπροσθέτως στην εργασία προβάλλεται η κοινωνική πολιτική με ψυχολογική και παιδαγωγική θεώρηση και προτείνονται λύσεις ομαλής κοινωνικής συμβίωσης στα πλαίσια μιας δημοκρατικά ευνομούμενης κοινωνίας.
Διαχείριση σχολικής τάξης
Authors: Τρικκαλιώτης Ιωάννης
Published: August 2021

Η διαχείριση σχολικής τάξης αναφέρεται στον τρόπο διευθέτησης από το δάσκαλο των ποικίλων και πολύπλοκων σχέσεων και καταστάσεων, που δημιουργούνται κατά την εξέλιξη της εκπαιδευτικής διαδικασίας. Το είδος και η ένταση των σχέσεων και των καταστάσεων που βιώνονται από τα μέλη της σχολικής τάξης πιθανόν διαμορφώνουν το συναισθηματικό της κλίμα. Καθώς, τα συναισθήματα και οι εκτελεστικές λειτουργίες συνδέονται με την ακαδημαϊκή επίδοση, η παρούσα διατριβή διερευνά πώς οι συναισθηματικές καταστάσεις που δημιουργούνται στη σχολική τάξη από την αλληλεπίδραση δασκάλου - μαθητή επιδρούν στις εκτελεστικές λειτουργίες του μαθητή.Το πειραματικό σχέδιο της παρούσας έρευνας περιλαμβάνει τέσσερις πειραματικές συνθήκες. Οι συνθήκες αυτές ελέγχουν εάν τα συναισθήματα, τα οποία βιώνουν οι μαθητές από διάφορες ενέργειες του δασκάλου, επιδρούν στις εκτελεστικές λειτουργίες των μαθητών και ιδιαίτερα στον ανασταλτικό τους έλεγχο. Σε κάθε πειραματική συνθήκη συμμετείχαν 90 μαθητές από τρεις ηλικιακές ομάδες 8-, 10- και 12- χρόνων. Τα αποτελέσματα έδειξαν ότι κατά τη διαχείριση της σχολικής τάξης ο δάσκαλος δημιούργησε στους μαθητές του τα αναμενόμενα συναισθήματα για κάθε πειραματική συνθήκη. Η μικτού τύπου ανάλυση διακύμανσης με επαναλαμβανόμενες μετρήσεις έδειξε ότι τα συναισθήματα που βιώθηκαν από τους μαθητές είχαν ως αποτέλεσμα τη διακύμανση της επίδοσης του ανασταλτικού τους ελέγχου. Οι μαθητές όλων των ηλικιακών ομάδων εμφάνισαν μικρότερη απόδοση στην ακρίβεια εκτέλεσης του έργου anti-saccade μετά τη βίωση ματαίωσης. Μετά όμως τη βίωση πρόκλησης και υπερηφάνειας υπήρξε βελτίωση στην απόδοση του ανασταλτικού ελέγχου των μαθητών, ενώ όταν βίωσαν πλήξη δεν εμφανίστηκε σημαντική μεταβολή στην ακρίβεια απόκρισής τους στο έργο αναστολής. Τα ευρήματα της παρούσας διατριβής συνεισφέρουν στο επιστημονικό πεδίο διαχείριση σχολικής τάξης συμβάλλοντας στην κατανόηση πώς οι διδακτικές παρεμβάσεις του δασκάλου στη σχολική τάξη δημιουργούν συναισθήματα με διαφορετικό πρόσημο που η διαχείρισή τους στο πλαίσιο της τάξης έχει αντίκτυπο στις εκτελεστικές λειτουργίες των μαθητών. Δεδομένου ότι οι εκτελεστικές λειτουργίες επηρεάζουν πολλές πλευρές της σχολικής επίδοσης, υποστηρίζουμε ότι η διαχείριση σχολικής τάξης από το δάσκαλο μπορεί να επηρεάσει την ακαδημαϊκή επίτευξη των μαθητών μέσω της διαμεσολάβησης των συναισθημάτων που παράγονται σε αυτό το πλαίσιο.
Contribution to peer to peer constellations in broadcasting environments
Authors: Μαρκάκης Ευάγγελος
Published: August 2021

Η παρούσα διδακτορική διατριβή συμβάλλει στην αποδοτική αξιοποίηση των δικτυακών πόρων σε διαδραστικά περιβάλλοντα ευρυ-εκπομπής, μελετώντας, σχεδιάζοντας και εφαρμόζοντας σε αυτά, ένα νέο μηχανισμό διανομής διομότιμων υπηρεσιών.Αξιοποιώντας τις πρόσφατες εξελίξεις στην επίγεια ψηφιακή μετάδοση, η διατριβή αρχικά αναλύει την δικτυακή απόδοση ενός συστήματος επίγειας διαδραστικής Τηλεόρασης(DVB-T), το οποίο παρέχει IP υπηρεσίες σύμφωνα με το μοντέλο πελάτη/διακομιστή, εντοπίζοντας προβλήματα δικτυακής συμφόρησης στο κανάλι καθόδου τα οποία οδηγούσαν στη μειωμένη δικτυακή απόδοση του συστήματος.Προκειμένου να αντιμετωπιστεί η δικτυακή συμφόρηση, μελετηθήκαν τεχνικές δυναμικής διαχείρισης του εύρους ζώνης (σε επίπεδο δικτύου) στο κανάλι DVB-T, καταλήγοντας στην υιοθέτηση μηχανισμών διαφοροποιημένων υπηρεσιών (DiffServ). Η ανάλυση των πειραματικών αποτελεσμάτων της προτεινόμενης DiffServ αρχιτεκτονικής παρόλο που βελτίωσε την δικτυακή απόδοση ανέδειξε και σημεία που μπορεί να υπάρξει περαιτέρω βελτίωση. Πιο συγκεκριμένα, παρατηρήθηκε ότι ενώ το κανάλι καθόδου του DVB-T μπορεί πολύ εύκολα να κορεστεί κατά την μεταφορά περιεχομένου μεταξύ των CMN, άλλα τμήματα του δικτύου υπό-χρησιμοποιούνται ή παραμένουν εντελώς ανεκμετάλλευτα.Προς την κατεύθυνση μιας πιο ισορροπημένης εκμετάλλευσης των δικτυακών πόρων σε όλα τα τμήματα του δικτύου, η διατριβή ασχολήθηκε με την εφαρμογή διομότιμων τεχνολογιών, στο σύστημα ψηφιακής τηλεόρασης, οι οποίες όχι μόνο αυξήσαν τη χρήση των ανεκμετάλλευτων δικτυακών πόρων σε όλα τα τμήματα του DVB-T δικτύου αλλά και οδήγησαν στην 70% αύξηση του λόγου των μεταδιδόμενων υπηρεσιών προς το διαθέσιμο εύρος ζώνης του DVB-T καναλιού (σε σχέση πάντα με τους ταυτόχρονα διασυνδεδεμένους κόμβους). Μολονότι, την εμφανή βελτίωση που επέφερε η χρησιμοποίηση διομότιμων μηχανισμών παρατηρήθηκε το εξής φαινόμενο: πανομοιότυπα κομμάτια περιεχομένου περνούσαν παραπάνω από μια φορά από το DVB-T κανάλι καθόδου ενώ—παίρνοντας υπόψη ότι σε ένα περιβάλλον ευρύ-εκπομπής όλοι οι χρήστες λαμβάνουν τα ιδιά δεδομένα μεσώ του καναλιού καθόδου—αποδοτικότερο θα ήταν να περνούσαν μόνο μία φορά και να μην επαναδεσμεύουν το διαθέσιμο εύρος ζώνης.Προς αυτή την κατεύθυνση, η διατριβή σχεδίασε, υλοποίησε και αξιολόγησε έναν πρότυπο μηχανισμό ανίχνευσης P2P περιεχομένου σε δίκτυα ευρείας κάλυψης, που επιτρέπει την δραστική μείωση του αριθμού επαναεκπομπών πανομοιότυπων κομμάτια περιεχομένου από το DVB-T κανάλι. Τα πειραματικά αποτελέσματα έδειξαν 69% μείωση της κίνησης στο κανάλι DVB-T, αποδεικνύοντας την αποδοτικότητα του μηχανισμού.
Development and investigation of microstructures by use of laser for photonic applications
Authors: Αθανασέκος Λουκάς
Published: August 2021

Στην παρούσα διδακτορική διατριβή παρουσιάζεται μια ενδελεχής μελέτη στην σχεδίαση, κατασκευή και ανάλυση μικροδομών που δημιουργούνται με τη χρήση δέσμης λέιζερ. Η εργασία περιλαμβάνει τον σχεδιασμό και την κατασκευή οργανικών, ανόργανων και υβριδικών μικροδομών για χρήση τους σε εφαρμογές φωτονικής. Επιπρόσθετα, εφαρμόζονται διάφορες τεχνικές για την κατασκευή και αναπαραγωγή φωτονικών περιθλαστικών μικροδομών. Οι δομές ελέγχονται ως λειτουργικοί φωτονικοί αισθητήρες για την ανίχνευση υγρασίας, αμμωνίας και θερμοκρασίας. Ακόμα, πραγματοποιείται μια λεπτομερής μελέτη πάνω στη δημιουργία μικροδομών βασισμένων σε πολυμερή με χρήση δυνάμεων ακτινοβολίας λέιζερ τόσο σε θεωρητικό όσο και σε πειραματικό επίπεδο. Οι δημιουργούμενες δισδιάστατες και τρισδιάστατες μικρο/νανοδομές ελεύθερου χώρου χαρακτηρίζονται οπτικά
Μελέτη βιολογικών ρόλων των SR πρωτεϊνικών κινασών σε Κ562 ερυθρολευχαιμικά κύτταρα
Authors: Δανιηλίδου Μακρίνα
Published: August 2021

Η SRPK1 αποτελεί το πιο καλά μελετημένο μέλος της οικογένειας κινασών πρωτεϊνών σερίνης/αργινίνης, φωσφορυλιώνοντας σερίνες σε επαναλαμβανόμενα μοτίβα σερίνης/αργινίνης. Στο πρώτο μέρος της παρούσας διατριβής, διερευνήσαμε τις επιπτώσεις της καταστολής της SRPK1, με την τεχνική της RNA παρεμβολής, στα κύτταρα Κ562. Παρατηρήθηκε ότι η καταστολή της έκφρασης της κινάσης στα κύτταρα Κ562 προκαλεί την διαφοροποίησή τους προς ερυθροκύτταρα. Η κινάση εντοπίστηκε κυρίως στο κυτταρόπλασμα και ένα μέρος της ανιχνεύθηκε στα πολυσώματα. Η καταστολή της SRPK1, επιφέρει μείωση του επιπέδου φωσφορυλίωσης συγκεκριμένων πρωτεϊνών που απομονώθηκαν από το εκχύλισμα των πολυσωμάτων. Ύστερα από ανάλυση LC-MS/MS, ταυτοποιήθηκαν 28 πρωτεΐνες, οι οποίες σχετίζονται με τις διαδικασίες ωρίμανσης, μεταφοράς και μετάφρασης του mRNA. Μία από τις πρωτεΐνες που ανιχνεύθηκαν ήταν η TAF15. Στην παρούσα διατριβή δεν παρατηρήθηκε φωσφορυλίωση της TAF15 από την SRPK1. Ωστόσο, δείχτηκε ότι οι δύο πρωτεΐνες αλληλεπιδρούν in vitro, μέσω της πρώτης καταλυτικής περιοχής της SRPK1 και μάλιστα βρέθηκε ότι η TAF15 αναστέλλει τη δράση της SRPK1. Η TAF15 κατανέμεται κυρίαρχα στο πυρήνα κυττάρων Κ562 και HeLa, ενώ ένα μέρος της εντοπίζεται στο κυτταρόπλασμα. Δεδομένης της κυτταροπλασματικής κατανομής της SPRK1, οι δύο πρωτεΐνες υπό φυσιολογικές συνθήκες δεν φαίνεται να συνεντοπίζονται. Ωστόσο, υποβάλλοντας τα κύτταρα σε γενοτοξικό stress, παρατηρήθηκε μετατόπιση της SRPK1 στον πυρήνα, όπου και συνεντοπίζεται με την TAF15, γύρω από συγκεκριμένες υποπυρηνικές δομές. Η συνεντόπιση αυτή φαίνεται να έχει και λειτουργική σημασία, αφού σε δοκιμασία in vivo ματίσματος διαπιστώθηκε καταστολή του ματίσματος ενός γονιδίου αναφοράς από την TAF15. Στο δεύτερο μέρος της διατριβής, μελετήσαμε την ενδεχόμενη συμμετοχή της SRPK1 σε ανοσοβιολογικούς παθογενετικούς μηχανισμούς της νόσου Alzheimer, με την ανίχνευση ειδικών αυτοαντισωμάτων που στοχεύουν στην SRPK1 στον ορό και εγκεφαλονωτιαίο υγρό ασθενών με νόσο Alzheimer. Συγκεκριμένα, παρατηρήθηκε σημαντική διαφορά στον τίτλο αυτοαντισωμάτων έναντι της SRPK1 στον ορό των ασθενών με νόσο Alzheimer, σε σχέση με τους υγιείς μάρτυρες (p=0.031). Μάλιστα, διαπιστώθηκε ότι η πρώτη καταλυτική περιοχή της κινάσης αποτελεί την κύρια αντιγονική περιοχή που αναγνωρίζεται από τα αντι-SPRK1 αυτοαντισώματα στους ασθενείς (p=0.029). Παράλληλα, διαπιστώσαμε την ύπαρξη των συγκεκριμένων αυτοαντισωμάτων και στο εγκεφαλονωτιαίο υγρό, όπου παρατηρήθηκε αυξημένη παρουσία τους στους ασθενείς.
Σύνθεση και μελέτη τροποποιημένων με κουμαρίνες νουκλεοζιτικών παραγώγων πουρινών με πιθανό βιολογικό ενδιαφέρον
Authors: Καλλιτσάκης Μιχαήλ
Published: August 2021

Σκοπός της παρούσης διδακτορικής διατριβής είναι η σύνθεση και η μελέτη τροποποιημένων με κουμαρίνες νουκλεοζιτικών παραγώγων πουρινών με πιθανό βιολογικό ενδιαφέρον. Αρχικά, αναλύονται οι πρώτες αντιδράσεις διασταυρούμενης μετάθεσης ολεφίνης πουρινικών παραγώγων. Oι αντιδράσεις παρουσία καταλύτη Grubbs 2ης γενιάς ή Hoveyda-Grubbs 2ης γενιάς σε φούρνο μικροκυμάτων στους 100oC παρέχουν Ε-αλκένια. Περιγράφονται για πρώτη φορά οι αντιδράσεις Wittig ακεταλδεϋδών πουρινικών παραγώγων. Επίσης, αναπτύσσονται οι πρώτες αντιδράσεις Wittig υλιδίων πουρινικών παραγώγων. Μάλιστα οι αντιδράσεις δίνουν στους -30οC, εκλεκτικά Ζ-αλκένια. Από τις αντίστοιχες ακεταλδεΰδες σχηματίζονται για πρώτη φορά οι ακεταλδεϋδο-οξίμες πουρινικών και κουμαρινικών παραγώγων. Παράλληλα, μελετώνται οι πρώτες αντιδράσεις 1,3-διπολικής κυκλοπροσθήκης νιτριλοξειδίων που προκύπτουν in situ από τις αντίστοιχες ακεταλδεϋδο-οξίμες, οι οποίες οδηγούν στην παρασκευή 3,5-ισοξαζολινικών και ισοξαζολικών προϊόντων. Ακόμα, περιγράφονται οι αντιδράσεις συμπύκνωσης μεταξύ της 4-υδροξυκουμαρίνης και διαφόρων ακεταλδεϋδών πουρινικών παραγώγων. Τα επιθυμητά προϊόντα συντίθενται με Ε-στερεοχημεία. Σε αντίθεση με τη βιβλιογραφία δεν απομονώνονται τα αντίστοιχα δικουμαρινικά παράγωγα. Τέλος, εκτελούνται βιολογικά πειράματα in vitro, για την δράση των εξεταζόμενων ενώσεων ως αναστολέων: της λιπιδικής υπεροξείδωσης, της θρομβίνης, της φυτικής λιποξυγονάσης, της μονοαμινο-οξειδάσης (ΜΑΟ-Α και ΜΑΟ–Β) και της ακετυλο- και βουτυλοχολινεστεράσης.
Παρασκευή και μελέτη ιδιοτήτων νέων νανομιγμάτων και νανοσύνθετων πολυμερικών υλικών με βάση βιοδιασπώμενους πολυεστέρες των υδροξυκαρβοξυλικών οξέων για βιοϊατρικές εφαρμογές και πιθανή αντικατάσταση συμβατικών πολυμερών
Authors: Παναγιωτίδου Ελπινίκη
Published: August 2021

H παρούσα διατριβή αφορά στην παρασκευή μιγμάτων και νανοσύνθετων υλικών με μήτρα το βιοαποικοδομήσιμο και βιοσυμβατό πολυμερές πολυ(3-υδροξυβουτυρικό οξύ) (PHB) καθώς και τη μελέτη των ιδιοτήτων τους, με απώτερο σκοπό εφαρμογής των υλικών αυτών τόσο στην βιοϊατρική όσο και στη βιομηχανία. Τόσο τα νανοσύνθετα υλικά όσο και τα μίγματα παρασκευάστηκαν με τη μέθοδο ανάμειξης τήγματος, η οποία είναι φιλική προς το περιβάλλον. Αρχικά, πραγματοποιήθηκε η οργανική τροποποίηση του φυσικού νατριούχου μοντμοριλλονίτη. Το οργανικά τροποποιημένο ορυκτό χρησιμοποιήθηκε ως νανοενισχυτικό για την παρασκευή των νανοσύνθετων υλικών. Η οργανική τροποποίηση έγινε μέσω αντίδρασης ιοντοεναλλαγής με άλατα του αλκυλαμμωνίου. Παρασκευάστηκαν υβριδικά υλικά PHB / C18MMT με βαθμό τροποποίησης στο 150% της συνολικής κατιοεναλλακτικής ικανότητας (CEC) του ορυκτού, με περιεκτικότητα 1, 3, 5 και 10% κ.β. σε τροποποιημένο ορυκτό. Για τα υλικά αυτά μελετήθηκαν η δομή τους, η θερμική τους συμπεριφορά, οι μηχανικές τους ιδιότητες, η βιοαποικοδόμηση και η βιοσυμβατότητα τους. Επιπρόσθετα, μείγματα του PHB με το ελαστομερές πολυ(3-υδροξυοκτανοϊκό οξύ) (PHO) παρασκευάστηκαν σε διάφορες περιεκτικότητες (PHB/PHO: 65/35, 60/40, 55/45, 50/50), διερευνήθηκε η αναμιξιμότητα τους και μελετήθηκαν οι θερμομηχανικές τους ιδιότητες.
Μελέτη του υποβάθρου της αέριας ρύπανσης στην Ευρώπη με τη χρήση αριθμητικών μοντέλων
Authors: Ακριτίδης Δημήτριος
Published: August 2021

Σκοπός της παρούσας διατριβής είναι η μελέτη της φωτοχημικής ρύπανσης στην Ευρώπη με τη σύζευξη (off line coupling) του περιοχικού κλιματικού μοντέλου RegCM3 και του μοντέλου ποιότητας αέρα CAMx εστιάζοντας στο όζον και στη συμβολή των πλευρικών χημικών οριακών συνθηκών και των εκπομπών στα επίπεδα και τη μεταβλητότητά του. Στα πλαίσια αυτά, διεξήχθησαν τέσσερις προσομοιώσεις με το μοντέλο CAMx για τη χρονική περίοδο 1996-2006, εφαρμόζοντας διάφορα σενάρια πλευρικών χημικών οριακών συνθηκών και ανθρωπογενών εκπομπών. Αρχικά, αξιολογήθηκε η ικανότητα του συστήματος να προσομοιώσει τις χωρικές και χρονικές διακυμάνσεις των συγκεντρώσεων του επιφανειακού όζοντος για την περίοδο 1996-2000 συγκρίνοντας τα αποτελέσματα των προσομοιώσεων με δεδομένα επίγειων παρατηρήσεων από το δίκτυο του EMEP. Επιπλέον, αξιολογήθηκε η επίδραση των πλευρικών χημικών οριακών συνθηκών στα επίπεδα και τη μεταβλητότητα του επιφανειακού όζοντος εφαρμόζοντας σταθερές και μεταβλητές χωρικά και χρονικά πλευρικές οριακές συνθήκες. Σημαντική βελτίωση βρέθηκε σε περιοχές που βρίσκονται κοντά στα βόρεια και βορειοδυτικά όρια της περιοχής μελέτης ως αποτέλεσμα της εφαρμογής μεταβλητών χημικών οριακών συνθηκών από το παγκόσμιο μοντέλο χημείας (chemistry general circulation model) ECHAM5/MOZ. Διερευνήθηκε πιθανή βελτίωση μεταξύ των προσομοιώσεων παγκόσμιας και περιοχικής κλίμακας συγκρίνοντας τα αποτελέσματα των συστημάτων ECHAM5/MOZ και RegCM3/CAMx αντίστοιχα. Υπολογίστηκε ο μέσος εποχιακός κύκλος του όζοντος για διάφορες περιοχές της Ευρώπης καθώς και ο μέσος ημερήσιος κύκλος του όζοντος τόσο σε ετήσια όσο και εποχιακή βάση. Στη συνέχεια, υπολογίστηκαν οι μέσες ετήσιες και εποχιακές τάσεις του επιφανειακού όζοντος στην Ευρώπη για την περίοδο 1996-2006 τόσο για τις παρατηρήσεις όσο και για το μοντέλο με σκοπό να αξιολογηθεί η ικανότητα του συστήματος να αναπαραγάγει τις παρατηρούμενες τάσεις του όζοντος. Επιπλέον, προσδιορίστηκε η συνεισφορά της μετεωρολογίας και των εκπομπών στις ετήσιες και εποχιακές τάσεις του όζοντος εφαρμόζοντας σταθερές και μεταβλητές ανά έτος ανθρωπογενείς εκπομπές. Το σύστημα αναπαράγει αρκετά καλά τις παρατηρούμενες τάσεις του όζοντος στις ρυπασμένες περιοχές, τονίζοντας το ρόλο των μεταβλητών ανθρωπογενών εκπομπών στις τάσεις του όζοντος σε αυτές τις περιοχές.
Η μέθοδος των δονούμενων συρμάτων (Vibrational Angioplasty) στη θεραπεία των χρονίων αποφράξεων των περιφερικών αρτηριών
Authors: Καπράλος Ιωάννης
Published: August 2021

ΕισαγωγήΗ διαδερμική αγγειοπλαστική (ΡΤΑ) αποτελεί σήμερα πρώτης γραμμής θεραπεία στην αποφρακτική αρτηριοπάθεια των κάτω άκρων.To κυριότερο πλεονέκτημά της σε σχέση με την κλασσική χειρουργική αντιμετώπιση είναι η χαμηλή νοσηρότητα και θνητότητα. Επιπλέον η μέθοδος είναι εύκολα επαναλήψιμη και σε περίπτωση αποτυχίας δεν παρεμποδίζει την διενέργεια παρακαμπτήριας επέμβασης, ενώ παράλληλα διατηρείται η σαφηνής φλέβα για μελλοντική.Παρά τη μεγάλη τεχνολογική πρόοδο τηςσυμβατικής αγγειοπλαστικής συχνότερο αίτιο αποτυχίας παραμένει η ανεπιτυχής προσπάθεια διέλευσης του οδηγού σύρματος. 2.ΣκοπόςΟ σκοπός της παρούσας μελέτης περιλαμβάνει: α) την αξιολόγηση της αποτελεσματικότητας και της ασφάλειας της μεθόδου β) τον καθορισμό ανατομικών, τεχνικών, και κλινικών μεταβλητών που μπορούν να αποτελέσουν προγνωστικούς δείκτες τεχνικής και κλινικής επιτυχίας καθώς και περιεπεμβατικών επιπλοκών της μεθόδου. 3. ΜέθοδοςΣύμφωνα με τη μέθοδο αυτή ένα συμβατικό οδηγό σύρμα αγγειοπλαστικής διαμέτρου 0.014’’- 0.018’’ τοποθετείται μέσα σε ένα καθετήρα-μπαλόνι διαστάσεων 2-3mm X 20mm.Το εξωτερικό άκρο του καθετήρα στη συνέχεια συνδέεται με μια αναλώσιμη μικρή, φορητή συσκευή με μπαταρία η οποία δίνει γένεση σε μια ελεύθερη κίνηση δόνησης, η οποία μεταδίδεται στο ενδαγγειακό άκρο του σύρματος διαμέσου του καθετήρα. Τα συστατικά αυτής της κίνησης είναι παλινδρόμηση και πλάγια κίνηση.Η συσκευή αυξάνει τη δύναμη η οποία εφαρμόζεται από το οδηγό σύρμα στη αγγειακή βλάβη και επίσης το εύρος της επιφάνειας πάνω στην οποία το σύρμα ασκεί τη δράση του. 4.Υλικό - ΑσθενείςΕντάχθηκαν ασθενείς με περιοριστικού τύπου διαλείπουσα χωλότητα, ή κρίσιμη ισχαιμία του κάτω μέλους. Αποκλείστηκαν ασθενείς με οξεία αρτηριακή θρόμβωση, καθώς και όσοι είχαν διαταραχές πηκτικότητας.Το συνολικό υλικό της μελέτης αποτελείται από 57 ασθενείς.Οι 39 ασθενείς, ή το 68,4% των ασθενών ήταν άρρενες.Η μέση ηλικία των ασθενών ήταν τα 72,4 έτη.5.ΑποτελέσματαΤεχνική επιτυχία της επέμβασης, όπως καθορίσθηκε στο πρωτόκολλο υπήρξε στους 51 ασθενείς (89,5%), ενώ αποτυχία σημειώθηκε σε έξι ασθενείς (10,5%). Η ύπαρξη επαναστένωσης στη θέση της αγγειοπλαστικής άνω του 50% εντός του χρόνου παρακολούθησης βρέθηκε να σχετίζεται με τον κίνδυνο ακρωτηριασμού ή,/ και θανάτου. Δεν παρατηρήθηκαν μετεπεμβατικές επιπλοκές, οι οποίες να χρήζουν θεραπευτικής παρέμβασης, ή περαιτέρω νοσηλείας.6.ΣυμπεράσματαΗ μέθοδος της αγγειοπλαστικής με δονούμενα σύρματα (vibrational angioplasty) είναι μια αξιόπιστη και ασφαλής μέθοδος με υψηλά ποσοστά επιτυχίας στην επανασηραγγοποίηση χρονίων ολικών αποφράξεων των αρτηριών των κάτω άκρων για τη θεραπεία της χρόνιας κρίσιμης ισχαιμίας και της σοβαρής, περιοριστικού τύπου διαλλείπουσας χωλότητας.Συγκριτικό της πλεονέκτημα σε σχέση με τη βασική μέθοδο αναφοράς της υπενδοθηλιακής αγγειοπλαστικής αποτελεί η ενδοαυλική οδός επανασηράγγωσης.
Πορνογραφία και σεξουαλικότητα στην ύστερη νεωτερικότητα
Authors: Λιότζης Ευάγγελος
Published: August 2021

Η διδακτορική διατριβή αναλύει την έννοια της πορνογραφικοποίησης εντός του πλαισίου της ύστερης νεωτερικότητας. Το κεντρικό της ερώτημα είναι ποια είναι τα ενδεχόμενα αποτελέσματα της πορνογραφικοποίησης στο ευρύτερο πεδίο της σεξουαλικότητας και της κατασκευής της κοινωνικής πραγματικότητας. Αναζητούνται δηλαδή οι πιθανές συνέπειες στο κοινωνικό και πολιτισμικό μακρο-επίπεδο, διότι στην ανάλυση που ακολουθείται η πορνογραφικοποίηση δεν θεωρείται το αλγεβρικό άθροισμα της μαζικής κατανάλωσης πορνογραφίας, αλλά μια κοινωνική πραγματικότητα που χαρακτηρίζεται από την ένταξη ρηματικών πρακτικών και Λόγων που σχετίζονται με την πορνογραφία στην κυρίαρχη κουλτούρα, την εγχάραξη στοιχείων του σεξουαλικού και πορνογραφικού Λόγου στη σεξουαλική κοινωνικοποίηση και την πρωτοφανή ορατότητά τους στη δημόσια σφαίρα. Η προσπάθεια για να απαντηθεί το παραπάνω ερώτημα γίνεται μέσω θεωρητικής επεξεργασίας επιστημονικών κειμένων η οποία καταλήγει στη συγκεκριμενοποίηση των αποτελεσμάτων της πορνογραφικοποίησης. Πλαισιώνεται όμως και με την παράθεση μιας παραδειγματικού χαρακτήρα εμπειρικής μελέτης όπου με τη μορφή εμβόλιμων περιπτώσεων αναδεικνύονται ενδεικτικοί τρόποι με τους οποίους απαντώνται σε καθημερινούς διαλόγους στο διαδίκτυο στοιχεία του πορνογραφικοποιημένου Λόγου. Οι δύο κεντρικές τάσεις της πορνογραφικά προσανατολισμένης σεξουαλικοποίησης της κουλτούρας που προκρίνονται στο πλαίσιο της μελέτης είναι η κατίσχυση μιας σεξιστικού τύπου μεταφεμινιστικής αισθητικής που αποκαλείται «μεταφεμινιστικός σεξισμός» και η προϊούσα ουσιοποίηση της ανδρικότητας η οποία και αποκαλείται «πραγμοποίηση της ηγεμονικής αρρενωπότητας».
Άτλας γεωμυθολογίας της Πελοποννήσου
Authors: Φαρμάκη Σοφία
Published: August 2021

Η παρούσα διατριβή πραγματοποιήθηκε στο πλαίσιο του ερευνητικού πεδίου της Γεωμυθολογίας. Σκοπός της είναι να αποτελέσει έναν εμπεριστατωμένο, επιστημονικό Άτλαντα της Γεωμυθολογίας της Πελοποννήσου. Πιο συγκεκριμένα, να συγκεντρώσει τα απαραίτητα δεδομένα που μπορούν να οδηγήσουν στην πληρέστερη ερμηνεία των αρχαίων ελληνικών μύθων υπό το πρίσμα της επιστήμης της Γεωλογίας.Η Γεωμυθολογία υποστηρίζει ότι οι γεωμύθοι ενός τόπου είναι πιθανό να έχουν προκύψει είτε γιατί οι αρχαίοι άνθρωποι ήταν μάρτυρες ενός γεωλογικού γεγονότος είτε γιατί ήθελαν να ερμηνεύσουν εκ των υστέρων την ιδιαίτερη γεωλογική πραγματικότητα που τους περιέβαλλε.Προκειμένου να συγκροτηθεί ο Άτλας Γεωμυθολογίας της Πελοποννήσου, αρχικά, συγκεντρώθηκαν και μελετήθηκαν οι μύθοι της Πελοποννήσου που αναφέρονται στα κλασικά κείμενα (Παυσανίας, Στράβωνας, Διόδωρος και Απολλόδωρος), καθώς και όλες οι αρχαιολογικές και γεωγραφικές πληροφορίες που μας παραδόθηκαν μέσω αυτών των κειμένων.Από το σύνολο των μύθων διακρίθηκαν οι γεωμύθοι, δηλαδή οι μύθοι που εμπεριέχουν γεωλογικές πληροφορίες.Στη συνέχεια έγινε συγκέντρωση ή/και διαμόρφωση όλων των διαθέσιμων σύγχρονων χαρτών της Πελοποννήσου που αφορούν σε γεωλογικά φαινόμενα (σπήλαια, θερμομεταλλικές πηγές, λίμνες, ποταμοί και ρήγματα) καθώς και των ορατών αρχαιολογικών μνημείων. Πραγματοποιήθηκε χωρική ανάλυση και στατιστική επεξεργασία όλων των δεδομένων, με σκοπό αυτή η μαθηματική διαδικασία, να προσδιορίσει και να κατηγοριοποιήσει τους γεωμυθότοπους. Τους τόπους δηλαδή, που συγκεντρώνουν γεωμυθολογικά, αρχαιολογικά και γεωλογικά δεδομένα, και αποτέλεσαν τον πραγματικό πυρήνα ενός γεωμύθου.Τα προαναφερθέντα δεδομένα μελετήθηκαν με δύο διαφορετικούς τρόπους:Πρώτα εξετάστηκαν κατά νομό. Για κάθε έναν νομό έγινε χαρτογράφηση των δεδομένων ξεχωριστά, ανά είδος, αλλά και συνδυαστικά. Απομονώθηκαν οι γεωμυθότοποι, μελετήθηκαν τα αποσπάσματα από την αρχαία ελληνική και τη λατινική γραμματεία που περιέχουν γεωλογικές πληροφορίες αλλά και η σύγχρονη βιβλιογραφία. Από το σύνολο της έρευνας προέκυψαν και καταγράφηκαν τα αποτελέσματα-ερμηνεία των γεωμύθων.Στη συνέχεια, έγιναν επιλεγμένες μελέτες περιπτώσεων, δηλαδή εξετάστηκαν θέματα με κεντρικό άξονα έναν Θεό ή ήρωα.Συνολικά, η έρευνα απέδειξε ότι σε ποσοστό 75% οι γεωμύθοι έχουν επηρεαστεί από το γεωλογικό περιβάλλον.Τα αποτελέσματα αυτά διευκολύνουν τη μελλοντική διαγνωστική και προγνωστική έρευνα, τόσο στο χώρο της γεωμυθολογίας, της γεωλογίας και της αρχαιολογίας, όσο και στο χώρο της ιστορίας και της λαογραφίας.
Συγκριτική αξιολόγηση της ποιότητας ζωής στις ελληνικές πόλεις μεσαίου μεγέθους
Authors: Ψαθά Ευαγγελία
Published: August 2021

Αντικείμενο της παρούσας διδακτορικής διατριβής είναι η σύνθεση ενός νέου συστήματος κριτηρίων για τη συγκριτική αξιολόγηση της Ποιότητας της Αστικής Ζωής (ΠΑΖ) και η εφαρμογή του στις ελληνικές πόλεις μεσαίου μεγέθους, με στόχο τη διαπίστωση και ερμηνεία τυχόν οριζόντιων (δι-αστικών) ή/και κάθετων (διατομεακών) ανισοτήτων στα επίπεδα ανάπτυξης των επιμέρους τομέων της Ποιότητας Ζωής (ΠΖ).Επειδή ως έννοια η ΠΖ εμπεριέχει μεγάλο βαθμό υποκειμενικότητας, όπως κάθε έννοια που αναφέρεται σε προσωπικές εκτιμήσεις και στάσεις ζωής, δεν τυγχάνει ενός κοινά αποδεκτού ορισμού και κατ’ επέκταση ενός ενιαίου συστήματος αξιολόγησης. Αναγνωρίζεται, ωστόσο, διεθνώς η ανάγκη καθιέρωσης ενός τέτοιου συστήματος προκειμένου οι επιμέρους έρευνες για την ΠΖ στις πόλεις να αποκτήσουν συγκρισιμότητα στο χώρο και το χρόνο. Προς αυτή την κατεύθυνση συμβάλει η διδακτορική διατριβή με τη σύνθεση και εισαγωγή του συστήματος αστικών δεικτών DPRD50 (από τα αρχικά της αγγλικής ονομασίας του Τμήματος ΜΧΠΠΑ του Πανεπιστημίου Θεσσαλίας όπου εκπονήθηκε η διατριβή). Το σύστημα αναγνωρίζει 10 τομείς της αστικής ζωής ως προσδιοριστικούς παράγοντες της ποιότητας αυτής, προσεγγίζοντας ποσοτικά τον καθένα με 5 δείκτες (σύνολο 50 δεικτών). Η εισαγωγή των προσδιοριστικών παραγόντων της ΠΑΖ στηρίχτηκε σε εκτενή κριτική ανασκόπηση της διεθνούς βιβλιογραφίας. Το δεύτερο επίπεδο ανάπτυξης του ερευνητικού μέρους της διατριβής αφορά στην εφαρμογή του συστήματος για τη συγκριτική αξιολόγηση της ΠΑΖ στις ελληνικές πόλεις μεσαίου μεγέθους. Στο σύστημα ενσωματώθηκαν 70 μεταβλητές, προκειμένου να αποτυπωθούν με όσο το δυνατόν πληρέστερο τρόπο οι συνθήκες διαβίωσης στις εξεταζόμενες πόλεις και να αναδειχτούν οι δυνατοί και αδύναμοι τομείς κάθε μίας. Αποδείχτηκε ότι το σύστημα των ελληνικών πόλεων μεσαίου μεγέθους δεν είναι ένας ομοιογενής αστικός χώρος αναφορικά με το επίπεδο ανάπτυξης των επιμέρους τομέων της ΠΖ, αντίθετα καταγράφονται αξιοσημείωτες οριζόντιες και κάθετες διαφοροποιήσεις μεταξύ των τομέων και μεταξύ των πόλεων. Οι τομείς, ωστόσο, που παρουσιάζουν τη μεγαλύτερη διαφοροποίηση είναι εκείνοι την αρμοδιότητα της ανάπτυξης των οποίων φέρουν οι ίδιες οι τοπικές κοινωνίες και οι Δήμοι. Εν ολίγοις, οι ίδιες οι πόλεις φαίνεται πως έχουν τον πρώτο λόγο για τη διαμόρφωση του επιπέδου της ΠΖ σε αυτές.
Μελέτη του mRNA της κυτταροκερατίνης 19 (CK-19) στο αίμα και στο μυελό των οστών ασθενών με μεταστατικό καρκίνο του μαστού
Authors: Ανδρουλάκης Νικόλαος
Published: August 2021

Σκοπός της παρούσης μελέτης ήταν η διερεύνηση της προγνωστικής αξίας της ανίχνευσης κυκλοφορούντων καρκινικών κυττάρων (CTCs) στο αίμα γυναικών ασθενών με νεοδιαγνωσθέντα μεταστατικό καρκίνο μαστού (υποτροπιάζοντα ή εξαρχής μεταστατικό), πριν την έναρξη συστηματικής χημειοθεραπείας. […]
Η συμμετοχή και η δράση της γυναίκας στην Εθνική Αντίσταση (1941-1944)
Authors: Κηπουροπούλου Γεωργία
Published: August 2021

Στην Ελλάδα η συμμετοχή των γυναικών στην Εθνική Αντίσταση υπήρξε μεγάλη, σημαντική , πολύπλευρη και αξιόλογη. Σημαντική ένδειξη της συμμετοχής των Ελληνίδων στην προσπάθεια αντίστασης κατά του κατακτητή είναι το γεγονός ότι στο συλλαλητήριο της Αθήνα στις 22 Ιουλίου 1943 τουλάχιστον δύο από τα θύματα ήταν γυναίκες. Γυναίκες στις πόλεις και τα χωριά προσέφεραν την εργασία τους γενναιόδωρα για την απελευθέρωση της χώρας. Η συμμετοχή των γυναικών στις οργανώσεις, ενώ στην αρχή ξεκινά με αργό ρυθμό, τον τελευταίο χρόνο της Κατοχής αυξάνεται με ρυθμό γεωμετρικής προόδου. Οι περισσότερες γυναίκες οργανώθηκαν μετά την άνοιξη του 1943.Όπως ήταν φυσικό, η έντονη δράση των γυναικών που περιγράφηκε παραπάνω επέφερε και τις αναμενόμενες αντιδράσεις από τη μεριά των σωμάτων κατοχής. Η ενεργός συμμετοχή των γυναικών προκάλεσε πλήγματα στο στρατό κατοχής όχι μόνο αναλογιζόμενοι τις υλικές φθορές αλλά λαμβάνοντας υπόψη ότι οι γυναίκες αυτές με τις ενέργειές τους τόνωσαν το γενικότερο αίσθημα για αντίσταση αλλά και βοήθησαν στη συνέχιση του αγώνα. Οι συνέπειες της δράσης αυτής των γυναικών αφορούσαν άλλοτε τις ίδιες άλλοτε όμως τις οικογένειές τους ή ακόμα σε πολλές περιπτώσεις και ολόκληρα χωριά. Τα παραδείγματα που επιβεβαιώνουν την εκδικητική διάθεση των κατακτητών καθώς και τη βιαιότητα που επέδειξαν σε ολόκληρους πληθυσμούς είναι δεκάδες σε ολόκληρη την επικράτεια. Η οποιαδήποτε δράση των αντιστασιακών που έπληττε τα σώματα κατοχής θεωρήθηκε πράξη δολιοφθοράς κατά του κατακτητή και τα αντίποινα υπήρξαν βαριά, βίαια και συχνά απάνθρωπα. Ανάμεσα στους βασανιστές και δολοφόνους των γυναικών αυτών υπήρξαν και αρκετοί Έλληνες συνεργάτες του κατακτητή.
Modelling approaches for analysing persistent activity in the prefrontal cortext
Authors: Παπουτσή Αθανασία
Published: August 2021

Η μνήμη εργασίας είναι η προσωρινή αποθήκευση και επεξεργασία αισθητηριακής πληροφορίας και σχετίζεται κυρίως με αυξημένη νευρική δραστηριότητα στον προμετωπιαίο φλοιό. Τόσο οι πυραμιδικοί νευρώνες, όσο και οι ενδονευρώνες του προμετωπιαίου φλοιού παρουσιάζουν παραμένουσα δραστηριότητα, δηλαδή δραστηριότητα η οποία παραμένει μετά την απομάκρυνση ενός αισθητηριακού ερεθίσματος. Αν και προηγούμενες έρευνες υποστηρίζουν ότι η παραμένουσα δραστηριότητα είναι χαρακτηριστικό δικτύων μεγάλης κλίμακας, πρόσφατα πειραματικά δεδομένα έδειξαν ότι ο φλοιός εμφανίζει χαρακτηριστική μικρο-αρχιτεκτονική, όπου μικρός αριθμός νευρώνων δημιουργεί ανεξάρτητα αθροίσματα (μικροκυκλώματα) ικανά να υποστηρίξουν διάφορες λειτουργίες. Αν και είναι πειραματικά επιβεβαιωμένη η ύπαρξη αυτών των μικροκυκλωμάτων στον προμετωπιαίο φλοιό, μέχρι τώρα δεν έχει μελετηθεί η λειτουργία τους στην παραμένουσα δραστηριότητα. Στην παρούσα εργασία αναπτύξαμε λεπτομερή βιοφυσικά μοντέλα των αθροισμάτων με απλοποιημένη ή λεπτομερής μορφολογία της στιβάδας 5 του προμετωπιαίου φλοιού, των οποίων οι ιδιότητες (συνδεσμολογία / ηλεκτροφυσιολογικές ιδιότητες) βασίστηκαν εκτενώς σε πειραματικά δεδομένα, με σκοπό να μελετήσουμε την παραμένουσα δραστηριότητα σε ένα βιολογικά ρεαλιστικό πλαίσιο. Τα αποτελέσματά μας δείχνουν ότι τα μικροκυκλώματα του προμετωπιαίου φλοιού μπορούν να υποστηρίξουν παραμένουσα δραστηριότητα με διαφορετικές ιδιότητες. Οι μηχανισμοί που συμμετέχουν σε αυτή την δραστηριότητα είναι διαφορετικοί στα μεγάλης-κλίμακας σε σχέση με τα μικροκυκλώματα: στα μικροκυκλώματα, η παραμένουσα δραστηριότητα εξαρτάται από τη μη-γραμμική ολοκλήρωση των συναπτικών ερεθισμάτων σε δενδρίτες με περίπλοκη μορφολογία. Συνολικά, η μελέτη αυτή προτείνει ότι η στενή αλληλεπίδραση μεταξύ της μορφολογίας, της συναπτικής ολοκλήρωσης και των μικροκυκλωμάτων είναι αναγκαία για τη λειτουργία του προμετωπιαίου φλοιού στη μνήμη εργασίας. Το μοντέλο μας παράγει μια σειρά από πειραματικά ελέγξιμες προβλέψεις που μπορεί να οδηγήσουν σε καλύτερη κατανόηση της φυσιολογικής αλλά και της παθολογικής λειτουργίας του προμετωπιαίου φλοιού.
Ο καθηγητής φυσικής αγωγής, ως διευθυντής και η διοικητική του επάρκεια για ένα αποτελεσματικό σχολείο
Authors: Αλατζόγλου Αθανάσιος
Published: August 2021

Με δεδομένο πως οι Καθηγητές/τριες Φυσικής Αγωγής(Κ.Φ.Α.) ήδη αποτελούν την τέταρτη πολυπληθέστερη ειδικότητα που καταλαμβάνει διευθυντικές θέσεις σε σχολεία της δευτεροβάθμιας εκπαίδευσης και το γεγονός πως δεν λαμβάνουν την κατάλληλη διοικητική επάρκεια κατά τις προπτυχιακές σπουδές τους για διοίκηση σχολείων, προκύπτει το ερώτημα κατά πόσο είναι σε θέση να ασκήσουν αποτελεσματική σχολική διοίκηση. Χρησιμοποιώντας ένα ερωτηματολόγιο (Principal Instructional Management Rating Scale) προσαρμοσμένο στην ελληνική πραγματικότητα, συνολικά ρωτήθηκαν 580 εκπαιδευτικοί σε 35 σχολεία της δευτεροβάθμιας εκπαίδευσης της περιφερειακής διεύθυνσης εκπαίδευσης Κεντρικής Μακεδονίας που διοικούνται από Κ.Φ.Α., με στόχο: α) να εντοπιστούν σε ποιους από τους οκτώ παράγοντες διοικητικής ικανότητας του ερωτηματολογίου θα πρέπει να βελτιωθούν οι διευθυντές τους και β) κατά πόσο ικανοποιούνται οι απαιτήσεις τους για αποτελεσματική σχολική διοίκηση από τους διευθυντές τους. Μεταβλητές θεωρούνται όλες οι δηλώσεις του ερωτηματολογίου, κατανεμημένες σε ενότητες ικανοτήτων/δεξιοτήτων διαμορφώνοντας έτσι τους παράγοντες διοικητικής ικανότητας. Η μέθοδος με την οποία εντοπίζεται η αποτελεσματική σχολική διοίκηση, είναι η ανάλυση του χάσματος, μεταξύ του βαθμού που θεωρούν οι εκπαιδευτικοί την κάθε δήλωση σημαντική, για να θεωρηθεί ο διευθυντής τους αποτελεσματικός και του βαθμού που εφαρμόζεται η συγκεκριμένη δήλωση από τον διευθυντή. Σε όλους τους παράγοντες διοικητικής ικανότητας βρέθηκαν αποκλίσεις μεταξύ αυτού που θεωρούν σημαντικό οι εκπαιδευτικοί και του τι εφαρμόζεται τελικά στο σχολείο τους από τον/την διευθυντή/ντρια – Κ.Φ.Α. Επίσης, εντοπίστηκαν διαφορετικές επιδόσεις στους παράγοντες διοικητικής ικανότητας των διευθυντών/ντριών – Κ.Φ.Α. στα Λύκεια, από ότι στα Γυμνάσια. Βρέθηκε πως οι επιδόσεις τους στους παράγοντες διοικητικής ικανότητας διαφοροποιούνται στατιστικά σημαντικά ανάλογα με την περιοχή που βρίσκεται το σχολείο, την ηλικία και την εμπειρία των εκπαιδευτικών. Δεν διαφοροποιούνται ανάλογα με το φύλο και την ειδικότητα των εκπαιδευτικών. Συμπεραίνεται, πως οι εκπαιδευτικοί στα σχολεία τους δεν βιώνουν τις ηγετικές συμπεριφορές από τον/την διευθυντή/ντρια – Κ.Φ.Α. που προσδοκούν και οι ικανότητες/δεξιότητες που εκδηλώνονται από τους/τις διευθυντές/ντριες τους δεν είναι αυτές που αναμένουν. Οι διευθυντές/ντριες – Κ.Φ.Α. χρειάζεται να βελτιωθούν στους παράγοντες: α) εμπλοκής γονέων στη μαθησιακή διαδικασία, β) διατήρησης ρόλου παιδαγωγού ηγέτη (μέντορα), γ) προώθησης επαγγελματικής ανάπτυξης εκπαιδευτικών, δ) παρακολούθησης προόδου - αξιολόγησης μαθητή και ε) προσδιορισμού και διάχυσης των εκπαιδευτικών στόχων.
Μεταβολές δύναμης –εύρους κίνησης της άρθρωσης του ώμου και ταχύτητας σερβίς νεαρών αθλητών αντισφαίρισης, μετά από εφαρμογή εξειδικευμένων προγραμμάτων προπόνησης
Authors: Παπαδημητρίου Δημήτριος
Published: August 2021

ΠΕΡΙΛΗΨΗΔημήτριος Παπαδημητρίου: Μεταβολές δύναμης-εύρους κίνησης της άρθρωσης του ώμου και της ταχύτητας σερβίς νεαρών αθλητών αντισφαίρισης, μετά από εφαρμογή εξειδικευμένων προγραμματων προπόνησης. (Με την επίβλεψη της κ. Παρασκευής Μάλλιου, Αναπλ. Καθηγήτριας) Σκοπός της παρούσας έρευνας ήταν να αξιολογήσει την αποτελεσματικότητα ενός προγράμματος μυϊκής ενδυνάμωσης και ευλυγισίας στην κινητική ικανότητα του ώμου και την ταχύτητα του σερβίς στην αντισφαίριση. Στην έρευνα συμμετείχαν συνολικά 34 αθλητές και 35 αθλήτριες ηλικίας 9 – 12 ετών. Οι αθλητές χωρίστηκαν τυχαία σε 5 ομάδες: α) Ομάδα προπόνησης σερβίς (Ν=12), β) Ομάδα προπόνησης σερβίς και μυϊκής ενδυνάμωσης (Ν=12), γ) Ομάδα προπόνησης σερβίς και ευλυγισίας (Ν=12), δ) Ομάδα προπόνησης σερβίς, μυϊκής ενδυνάμωσης και ευλυγισίας (Ν=12) και ε) Ομάδα ελέγχου (Ν=12). Η «ομάδα προπόνησης σερβίς» συμμετείχε μόνο σε ένα εξειδικευμένο πρόγραμμα προπόνησης σερβις. Η «ομάδα προπόνησης σερβίς και μυϊκής ενδυνάμωσης» συμμετείχε επιπρόσθετα σε ένα πρόγραμμα μυϊκής ενδυνάμωσης για την ωμική ζώνη. Η «ομάδα προπόνησης σερβίς και ευλυγισίας» συμμετείχε επιπρόσθετα σε ένα πρόγραμμα ευλυγισίας για την ωμική ζώνη. Η «ομάδα προπόνησης σερβις, μυϊκής ενδυνάμωσης και ευλυγισίας» συμμετείχε επιπρόσθετα σε ένα πρόγραμμα μυϊκής ενδυνάμωσης και ευλυγισίας για τον ώμο. Τέλος η «ομάδα ελέγχου» συμμετείχε σε μία τυχαία προπόνηση αντισφαίρισης χωρίς επιπρόσθετη προπόνηση σερβίς, μυϊκής ενδυνάμωσης και ευλυγισίας. Το παρεμβατικό πρόγραμμα είχε διάρκεια 7 εβδομάδες. Οι συμμετέχοντες συμμετείχαν σε 3 συνολικά μετρήσεις, την αρχική μέτρηση, πριν την έναρξη του προγράμματος παρέμβασης, την τελική μέτρηση, αμέσως μετά την ολοκλήρωση του προγράμματος παρέμβασης, και την μέτρηση διατήρησης, τρεις μήνες μετά την τελική μέτρηση. Οι δοκιμασίες στις οποίες υποβλήθηκαν οι ομάδες ήταν οι εξής: 1. Ζύγιση και μέτρηση ύψους, 2. Ποιοτική και ποσοτική αξιολόγηση του σερβίς (Κάμερα και ραντάρ), 3. Τεστ δύναμης καρπού (δυναμόμετρο χειρός Lafayette), 4. Τεστ δύναμης έσω – έξω στροφής του ώμου (αλτηράκια), 5. Τεστ ευκινισίας (γωνιομετρήσεις). Τα αποτελέσματα έδειξαν ότι η ομάδα που ακολούθησε ένα συνδυαστικό πρόγραμμα μυϊκής ενδυνάμωσης – ευλυγισίας – σερβίς, είχε τη μεγαλύτερη βελτίωση τόσο στην ταχύτητα του σερβίς, όσο και στις περισσότερες μετρήσεις της κινητικής ικανότητας και στις μετρήσεις δύναμης σε σχέση με τις υπόλοιπες ομάδες. Συμπερασματικά, από την παρούσα έρευνα προκείπτει ότι η διδασκαλία της τεχνικής του σερβίς είναι απαραίτητο να συνδυάζεται με την εφαρμογή κατάλληλων προγραμμάτων μυϊκής ενδυνάμωσης και ευλυγισίας για την άρθρωση του ώμου. Ο συνδυασμός αυτών των προγραμμάτων είναι ο αποτελεσματικότερος τόσο για την βελτίωση των ποσοτικών μετρήσεων, όσο και για την αποφυγή τραυματισμών στη συγκεκριμένη άρθρωση.Λέξεις κλειδιά: ωμική ζώνη, αθλητές αντισφαίρισης, ταχύτητα σερβις, πρόγραμμα ενδυνάμωσης, πρόγραμμα ευλυγισίας
Επίδραση της ισχαιμικής προετοιμασίας του εντέρου με ή χωρίς τη χορήγηση της αντιθρομβίνης στη βλάβη των νεφρών μετά από ισχαιμία / επαναιμάτωση του λεπτού εντέρου
Authors: Ρόιδος Γεώργιος-Νικόλαος
Published: August 2021

Στόχος: Η παρούσα πειραματική μελέτη σχεδιάστηκε για να διερευνήσει μια πιθανή προστατευτική δράση της ισχαιμικής προετοιμασίας (ischemic preconditioning - IPC) έναντι της νεφρικής φλεγμονώδους απόκρισης μετά από ισχαιμία επαναιμάτωση (IR) του λεπτού εντέρου και επίσης για να διαλευκάνει το ρόλο της αντιθρομβίνης μετά από παροδική εντερική IPC, εξετάζοντας τις MDA και ΜΡΟ σε δείγματα νεφρού και μετρώντας τα επίπεδα των IL-1β, IL-6 και TNF-α στο αίμα.Υλικά και Μέθοδος: Ογδόντα επίμυες χωρίστηκαν τυχαία σε 8 ομάδες: Φυσιολογικοί, Ελέγχου, Εικονικής επέμβασης, Ισχαιμίας/επαναιμάτωσης (IR), Ισχαιμικής προετοιμασίας + Ισχαιμίας/επαναιμάτωσης (IPC+IR), Αντιθρομβίνης + Ισχαιμίας/επαναιμάτωσης (AT+IR), Αντιθρομβίνης + Ισχαιμικής προετοιμασίας + Ισχαιμίας/επαναιμάτωσης, Αντιθρομβίνη προεγχειρητικά + Ισχαιμικής προετοιμασίας + Ισχαιμίας/επαναιμάτωσης. Οι δομικές βλάβες των νεφρικών κυττάρων μελετήθηκαν με ηλεκτρονικό μικροσκόπιο. Αποτελέσματα: Η εντερική IR προκάλεσε σημαντική αύξηση των κυτοκινών IL-1β, IL-6 και TNF-α και των ΜΡΟ και MDA. Τα επίπεδα TNF-α και IL-1β έδειξαν η IPC και η AT δεν εμφάνισαν στατιστικώς σημαντική συνεργική δράση. Η IPC μείωσε σημαντικά τα επίπεδα της IL-6 και η AT άμβλυνε τη φλεγμονώδη απόκριση, αποδεικνύωντας συνεργική δράση. Η IPC αποδείχτηκε ευεργετική για τη μείωση των επιπέδων MDA, όπως επίσης, ομάδες που υπέστησαν αγωγή με AT έχουν μειωμένα επίπεδα MDA. Η AT μείωσε την δραστικότητα MPO και επίσης απεδείχθη συνεργική με την IPC. Συμπέρασμα: Η μελέτη μας δείχνει ότι η εντερική IPC έχει ευεργετική επίδραση στην νεφρική βλάβη που προκαλείται από ισχαιμία-επαναιμάτωση του εντέρου. Η θεραπεία με ΑΤ πριν την εντερική ισχαιμία περιόρισε την ιστική βλάβη μετά από IR. Η IPC και AT έχουν ανεξάρτητα αποδειχθεί ευεργετικές για όλες τις ομάδες.
The effects of EU CARDS/IPA on administrative capacity in Croatia
Authors: Αντωνόπουλος Ελευθέριος
Published: August 2021

Ο κύριος σκοπός αυτής της μελέτης ήταν να διαπιστωθεί αν και κατά πόσον η προενταξιακή βοήθεια της ΕΕ, με τη μορφή της Κοινοτικής Βοήθειας για την Ανασυγκρότηση, την Ανάπτυξη και τη Σταθεροποίηση (CARDS) και του Μηχανισμού Προενταξιακής Βοήθειας (IPA) ενεργεί ως υποκινητής της θεσμικής αλλαγής (εξευρωπαϊσμού) μέσω της επιρροής της στη διοικητική ικανότητα. Οι τρεις βασικοί στόχοι ήταν: να συμβάλει στη διευρυνόμενη βιβλιογραφία σχετικά με τη δημιουργία θεσμών (εξευρωπαϊσμός) στα Δυτικά Βαλκάνια, να ορίσει και να λειτουργικοποιήσει τον όρο «διοικητική ικανότητα», στο πλαίσιο της πολιτικής Διεύρυνσης και της προενταξιακής διαδικασίας και να διεξάγει σε βάθος ερευνητική μελέτη περίπτωσης σχετικά με το πώς τα προγράμαμτα CARDS και IPA επηρεάζουν τη διοικητική ικανότητα στην Κροατία και πώς αλληλεπιδρούν με άλλους παράγοντες που επηρεάζουν τη διοικητική ικανότητα. Η μέθοδος για να επιτευχθεί αυτό είναι η ανάλυση των πληροφοριών σχετικά με τη διοικητική ικανότητα, στα συστατικά στοιχεία των θεσμικών δομών, των οικονομικών και ανθρώπινων πόρων, καθώς και των διοικητικών συστημάτων και διαδικασιών. Η διατριβή υποστηρίζει ότι η προενταξιακή βοήθεια της ΕΕ ασκεί θετικό ρόλο στις διαδικασίες μάθησης, αλλά τα αποτελέσματά της σχετικά με τη διοικητική ικανότητα τείνουν να είναι προσωρινά ή περιορίζονται σε «νησίδες αριστείας» στο δημόσιο τομέα και σπάνια γίνονται κοινός τόπος. Όσον αφορά τις δομές, ιδίως σε σχέση με τη διαχείριση και την εταιρική σχέση, εντοπίστηκαν κυρίως θετικά αποτελέσματα της βοήθειας, ενώ υπήρξε μόνο μια ελαφρώς θετική επίδραση στους ανθρώπινους και οικονομικούς πόρους. Στα συστήματα και εργαλεία ωστόσο, ο αριθμός των θετικών επιπτώσεων των παρεμβάσεων εξισορροπήθηκε από περιπτώσεις όπου δεν παρήχθησαν αποτελέσματα. Οι περιοριστικοί παράγοντες που διαπιστώθηκαν περιλάμβαναν την καθυστερημένη έναρξη των προγραμμάτων, την παρακαταθήκη του σοσιαλισμού, καθώς και τον πόλεμο και την επακόλουθη διεθνή απομόνωση. Άλλα εμπόδια περιλαμβάνουν την έλλειψη πολιτικής βούλησης για μεταρρύθμιση, την έλλειψη συντονισμού, την ανύπαρκτη στρατηγική για τους ανθρώπινους πόρους, τις αδιαφανείς διαδικασίες και τα πενιχρά αποτελέσματα εφαρμογής. Περαιτέρω εμπόδια ήταν το συμβολικό επίπεδο της χρηματοδότησης και ο ασθενής συντονισμός των παρεμβάσεων της ΕΕ με τη στρατηγική της διεύρυνσης και τη διαδικασία σταθεροποίησης και σύνδεσης (ΔΣΣ). Υπάρχει επίσης ο κίνδυνος οπισθοχώρησης στις ικανότητες του δημόσιου τομέα μετά την ένταξη στην ΕΕ.